**Prisvindende texaner klar til at imponere i VEGA**

*Den 26. juni lægger en af tidens mest interessante country og singer/songwriter-kunstnere vejen forbi VEGA. Den pladeaktuelle amerikaner, Ryan Bingham, har adskillige priser og udgivelser i baggagen. Den anmelderroste texaner har pustet nyt liv i country-genren og er meget mere end en rodeo-cowboy.*

Den ellers så jordbundne country-charmør måtte trække i smokingen og tage turen ned af den røde løber i 2010, hvor han var nomineret til både en Golden Globe og en Oscar for 'Best Original Song' for det T-Burnett producerede nummer ["The Weary Kind"](https://www.youtube.com/watch?v=zelvaxvTaUk) fra filmen *Crazy Heart*. Begge trofæer blev hevet med hjem med en lovende karriere til følge.

Og 2010 var virkelig året, hvor musikindustrien fik øje på Ryan Binghams særlige talent. American Music Association honorerede ham med den største anerkendelse i branchen som “Artist of the Year”, og Grammy-statuetten kom også i hus. Den ydmyge singer/songwriter lader sig dog ikke rive med af stemningen og har senere udtalt, at han ikke engang ved, hvor statuetterne befinder sig.

**Den ensomme vandrer med en genkendelig lyd**

Musikken og det autentiske country-udtryk er det bærende element i Binghams bagkatalog. Hans vokal har en underspillet og rusten klang, man ikke hører hver dag. Flere anmeldere har sammenlignet ham med legender som Johnny Cash, Tom Waits og Bruce Springsteen.

Selvom tekstuniverset i den tidligere rodeo-rytters sange kredser om typiske americana-temaer som at finde hjem, kærlighed og de amerikanske landeveje, har musikken alligevel en særlig kant. Den genkendelige melankoli og fortællingen om “The Lonesome Wanderer” bygger på store personlige tab og en barndom langt væk fra Hollywoods blitzende kameraer.

Der er langt fra det varme New Mexico til København, men den ensomme vandrer befinder sig trygt on-the-road. Hans roots/americana-lyd vidner om en gammel sjæl i en ung krop, som efter alt at dømme er en af den amerikanske scenes stærkeste troubadurer.

Lyt til den Oscar-vindende sang “Weary Heart” her:

<https://www.youtube.com/watch?v=zelvaxvTaUk>

**Fakta om koncerten**

Ryan Bingham (US)

Søndag den 26. juni 2016 kl.21.00

Lille VEGA, Enghavevej 40, 1674 København V

Billetpris 165 kr. + gebyr

Billetter sættes i salg onsdag den 24. februar kl.10:00 via VEGAs hjemmeside og Billetnet